Nordjyllands Politi var omkring klokken 11.15 talstærkt til stede ved Kridtsvinget i Aalborg ved Øster Uttrup vej og Rørdalsvej. I den sammenhæng var vejen spærret, men den er nu åben igen. Politet havde taget hundepatruljer med, da der efter en eftersættelse skulle afsøges et område omkring motorvejen, hvor en billist havde kastet en genstand ud af vinduet. Det viste sig sidenhen at bilisten havde kastet en pulverslukker efter færdselspatruljen, der forsøgte at bringe ham til standsning. - En færdselspatrulje forsøger at stoppe en personbil, vi har ledt efter, men da bilen ikke stopper, må vi sætte en eftersættelse i gang, fortæller vagtchef ved Nordjyllands Politi, Poul Fastergaard. - Han kaster muligvis pulverslukkeren efter betjentene for at ryste dem af, men det lykkes ikke, siger han. Nordjyllands Politi var talstærkt til stede i området efterfølgende for at bilisten ikke kunne stikke af. Det lykkedes efterfølgende for politiet at anholde den pågældende bilist. Det oplyser Poul Fastergaard til TV2 Nord. Der blev ikke fundet andre genstande i afsøgningen af området, og der er derfor åbnet op for trafikken igen.

Opsummering:
Nordjyllands Politi afspærrede tirsdag formiddag vejen ved Kridtsvinget i Aalborg.